Osturnianske jazero

Osturnianske jazero alebo Jazero je prírodná pamiatka v správe štátnej ochrany prírody Pieninského národného parku, ktoré vzniklo zahradením zosuvom paleogénnych hornín. Nachádza sa v katastrálnom území obce Osturňa v okrese Kežmarok v Prešovskom kraji. Územie bolo vyhlásené v roku 1984 na rozlohe 14,3578 ha, ochranné pásmo nebolo určené. Vodný režim jazera kolíše podľa množstva a intenzity zrážok resp. výparu z jeho hladiny. Okrem toho jazierko zásobujú málo výdatné podzemné pramene. Jazero leží v pohorí Spišská Magura. Neďaleko jeho západného okraja prechádza žltá turistická značka vedúca z Osturne na Magurku. Na jej severe sa nachádza bezmenné bezodtokové jazierko (874 m n. m.) s rozlohou asi 0,5 ha. Okolie jazera vypĺňa lesný porast s výrazným zastúpením smreka obyčajného (Picea abies) a jedle bielej (Abies alba). V jazere sa vyskytujú porasty močiarky vodnej (Batrachium aquatilis) a červenavca plávajúceho (Potamogeton natans). Na okrajoch lesného porastu je významná lokalita plavúnika splošteného (Diphasiastrum complanatum). Predmetom ochrany je: významný geomorfologický útvar, ako aj typické lesné fytocenózy s celým radom vzácnych rastlinných druhov na vedecko-výskumné a náučné ciele. Je to zosuvmi zahradené bočné údolie s jazerom. Výskyt plavuníka splošteného. Referencie Iné projekty Commons ponúka multimediálne súbory na tému Osturnianske jazero Externé odkazy Osturnianske jazero v Zozname osobitne chránených častí prírody SR Chránené územia, Štátna ochrana prírody Slovenskej republiky Poloha na turistickej mape Zdroje Ochranné pásmo PIENAP